تمثال الحريه فى بودابيست عاصمة المجر (بالمجرى:Szabadság Szobor) هو تمثال اتعمل سنة 1947 عشان يخلد ذكرى السوڤييت اللى حررو المجر من الاحتلال النازى ايام الحرب العالميه التانيه .التمثال موجود على تل جيليرت و دا بيخليه من اكتر المعالم المهمه و واحد من اجمل المناظر اللى فى بودابيست. التمثال معمول من البرونز و طوله 14 متر و مرفوع على قاعده ارتفاعها 26 متر و هو عباره عن واحده ست ماسكه بايديها الاتنين سعفة نخل. لما اتعمل النصب كان طرد الالمان من المجر بمساعدة السوڤييت بيعتبر عمل تحريرى و عشان كدا كان مكتوب على النصب التذكارى "نصبته الامه المجريه الممنونه للابطال الروس اللى حروروها". على مر السنين اتحول الاحساس بالعرفان ناحية السوفييت لغضب بسبب دعمهم للديكتاتوريه اللى كانت فى المجر و كبتهم للحريات فى المجر و فى الاخر عمل المجريين ثوره ما نجحتش فى سنة 1956.بعد ما انهارت الشيوعيه و حصل التحول الديموقراطى سنة 1989 ، اتغير الكلام المكتوب و بقى "فى ذكرى كل اللى ضحو بحياتهم عشان استقلال و حرية و نجاح المجر". فيه فايلات فى تصانيف ويكيميديا كومونز عن: تمثال الحريه (بودابيست)